Nec'htnebef, mab Djedhor, anvet Tachos hervez an istorourien c'hresian, priñs Sebennitos, harpet gant kloer Sais, a gemeras ar galloud e Mendes goude ma oa en em zizc'hraet diouzh Neferites II, faraon diwezhañ an XXIXvet tierniezh. Pa oa aet Neferites kentañ da anaon, ar stourmoù evit ar galloud o doa diskuliet kevezerezh ar c'hostezennoù disheñvel a oa e penn ar vro. Ar gloer a oa ar gostezenn bennañ eus ar stourm-se, a-dal d'ar c'heodedoù bras a genwerzhe kalz gant ar c'hontouerioù gresian eus reter ar Mor Kreizdouar hag a oa disheñvel o falioù.